11 Januarie - Jy moet Jesus nooit onderskat nie. - Jan van der Watt - www.bybelkennis.co.za
by Mitch Kalp · Published 11/01/2017 · Updated 08/12/2016
Lees: Mat 9:14-26 (fokus: 9:18-26)
'Jesus draai om en kyk vir haar: "Jou dae van bekommernis is verby. Omdat jy so vas geglo het in wat Ek vir jou kan doen, sal daardie siekte jou nooit weer pla nie." En die vrou was van daardie oomblik af gesond!' (9:22).
Mense kan maklik blapse maak, nie omdat hulle graag wil nie, maar omdat hulle nie van beter weet nie. Een van die matrose op die skip waarmee eeue gelede tabak in Suid-Amerika ontdek is, het met van die tabak in sy tuisdorp in Europa gaan spog. Ewe kordaat het hy rook deur sy neus geblaas. Die verbaasde dorpenaars het gedog hy't 'n towenaar geword en hom daar en dan ter dood veroordeel. Dit was die einde van hom en sy oëverblindery.
Net so lees ons van mense wat die blaps gemaak het om uit onkunde met Jesus te spot en Hom uit te lag omdat hulle gedink het Hy praat onsin toe hy 'n dogtertjie wou lewendig maak.(9:24). Om iemand lewendig te maak is tog nie moontlik nie. Natuurlik is dit nie moontlik nie – nie vir gewone mense nie. Maar juis daar lê die verskil – Jesus is nie 'n gewone mens nie, al is daar vandag nog mense wat dit graag wil glo. Hulle probeer hulle bes om Jesus met allerhande stellings en koerantberigte so klein soos 'n gewone mens te probeer sny. Hy kan volgens hulle nie wonders gedoen het nie, kon Hy nie uit die dood opgestaan het nie, kon niks meer as 'n gewone mens gewees het nie.
Miskien moet hulle maar mooier kyk na wat Jesus in mense se lewens doen. Hulle moet kyk wat gebeur met mense wat bereid is om hulle hande in die hand van Jesus te sit sodat hy dit styf kan vashou (9:25). Hulle sal sien sulke mense se oë gaan oop vir Jesus wat by hulle is en nuwe lewe begin deur hulle vloei.
Jesus is nie regtig 'n wonderwerker of towenaar wat met oëverblindery besig is nie; Hy is 'n geneser. 'n Wonderwerker doen wonders om gesien te word, nes die man met die tabak. Dit bring jou nêrens nie. 'n Geneser wil egter stukkende mense heelmaak en nuutmaak – en dit doen Jesus. Hy is soveel meer as 'n gewone mens. Sy liefde, krag en genade bied soveel meer as wat 'n gewone mens kan gee.
Jy moenie die blaps maak om Jesus 'n gewone mens te wil maak nie. Dan gaan jy niks van Hom verwag nie en nog minder kry. Wie bereid is om met oop arms en hande voor die hemelse Geneesheer te gaan staan sal sy hand van genesing oor hulle lewens voel vou. Gee die Geneesheer kans om jou hand in syne te vat, en jy sal ervaar wat die dogterjie in die verhaal ervaar het.